Samlet set blev den nye plan for infrastrukturen i Danmark positivt modtaget i Østjylland. Flere glæder sig over udvidelsen af E45 og udsigten til mindre kø, men planen indeholder stadig større mangler, lyder det fra både politikere og erhvervliv. Særligt to kritikpunkter går igen.

Annonce

AARHUS: Pendlere jubler i dag over, at man kan se frem til mindre kø på E45. I den nye investeringsplan, som regeringen og DF fremlagde onsdag, blev det nemlig afsløret, at man allerede fra 2021 vil udvide flere spor på den østjyske motorvej. Men jublen er ikke kun forbeholdt pendlerne. Både erhvervsfolk og politikere i Østjylland glæder sig også over udvidelsen af E45 rundt om Aarhus, som man fra begge sider har kæmpet for i lang tid. "Afgørende for udviklingen og vigtigt for erhvervslivet i Østjylland", lyder det blandt andet fra flere kanter. Men det er ikke kun rosende ord, der falder fra politikerne og erhvervslivet i det østjyske. Flere påpeger større mangler i planen og kritiserer regeringen og DF for ikke at handle hurtigt nok i planen om at udvide E45 mellem Aarhus og Randers. Det er nemlig først efter 2030, man vil se på en ny plan for udbygningen af netop den strækning - og det medfører en del kritik.

Det er et stykke infrastruktur med en vital betydning for erhvervslivet og den eksterne transport i hele Danmark, ikke bare Aarhus, men hele landet. Marc Perera Christensen, direktør for Erhverv Aarhus om Marselistunnelen.

Annonce

Presset strækning til Randers

Kritikken går på, at strækningen mellem Randers og Aarhus allerede er så presset i dag, at den også burde udvides indenfor den nærmeste fremtid. Det er stærkt problematisk at den ikke bliver det, lyder det fra blandt andet Aarhus' borgmester, Jacob Bundsgaard (S). Og han er ikke ene om kritikken. Formanden for Business Region Aarhus og borgmester i Norddjurs Kommune (S), Jan Petersen, er ligeledes skeptisk over, at strækningen ikke er med i planen. Han opfordrer derfor regeringen og DF til at revurdere beslutningen om at udsætte udvidelsen. - Regeringens egne tal viser allerede nu, at denne strækning har stor trængsel som stiger markant frem til 2030. Det fremgår endda af forligsteksten, at netop denne strækning er en af de mest udsatte motorveje i hele Danmark, bemærker han. Mere fortrøstningsfuld er det tidligere konservative byrådsmedlem i Aarhus Marc Perera Christensen, direktør for Erhverv Aarhus. Han er glad for udvidelsen af E45, men han mener ikke, at strækningen mellem Aarhus og Randers er det mest kritisable punkt i planen. Han ærgrer sig mest over en manglende plan for Marselistunnelen. På det punkt er han helt på linje med den nye, konservative folketings-spidskandidat i Aarhus, Mona Juul.

Annonce

Dårligt for den kollektive trafik